Kato Lubwama amannya ge mu bujjuvu yali Paul Kato Lubwama wadde ng’eryeddiini yali talikozesa. Yazaalibwa Ogwomunaana nga kkumi na mukaaga, lukumi mu lwenda nsanvu”. Pulayimale yagimalira ku Nabagereka Pulayimale ate ssiniya eyookuna n’agituulira ku Old Kampala mu lukumi mu lwenda kinaana mu munaana. Yafuna dipulooma mu katemba, okuyimba n’okuzina okuva mu yunivasite e Makerere mu lukumi mu lwenda kyenda mu ena. Yakulira mu Ggetto ku luguuddo lwa Martin mu Kampala gye yali abeera ne nnyina Nnaalongo Margaret Lubwama. Omulimu gwa Margaret Lubwama gwali gwa kutunda manda era gwe gwabayimirizaawo. Olwo kitaawe Ssaalongo Matiya Lubwama yali yafa. Yali muweereza ku leediyo ya Central Broadcasting Service okuva lwe yatandika mu lukumi lwenda kyenda mu mukaaga okutuuka mu bbiri kkumi n’etaano lwe yavaayo n’asalawo okuyingira ebyobufuzi. Yaliko mu bizinensi y’okutunda obuwunga awamu n’okutandikawo omukutu gwa ttivvi oluvannyuma ogwaggalawo. Yayiga okupambana ensi ku mbeera ya ‘situliiti’. Bwe yali ku pulogulaamu y’omuntu w’abantu ku Bukedde Ttivi yagamba nti yatandika eby’okuzannya katemba mu lukumi mu lwenda kinaana mu etaano. Yasooka kuzannyira mu kibiina kya Black Pearls eky’omugave Ndugwa, kyokka n’avaayo mu lukumi mu lwenda kyenda mu ena”. Yatandika ekibiina kye yatuuma “Diamond Ensemble ng’ali ne munne Ashirafu Ssemwogerere. Ono gwe yava naye ew’omugave Ndugwa. Okuvaayo agamba kyava ku mukama waabwe okugaana okubatongoza nga takkiriza nti bakuze. Mu kuzannya katemba kwe yava okukola bbandi y’okuyimba eya Diamond Production eyalera abayimbi abawera abaafuuka ab’amaanyi mu ggwanga nga, Ronald Mayinja, Geoffrey Lutaaya, Mesach Ssemakula, Syliver Kyagulanyi, Mariam Ndagire, Martin Angume, Angella Kalule, Rebecca Jjingo, Fred Maiso, Fiina Masannyalaze n’abalala. Naye yafa akukkuluma nti bangi ku be yayamba bwe yamala okubasitula baamwabulira. Era yali takyayagala kuyamba kubanga nti yabanga talina ky’afunamu.